Document ID: 31994D0140

Reference:
4.3.1994
EL
Επίσημη Εφημερίδα των Ευρωπαϊκών Κοινοτήτων
L 61/27
ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Φεβρουαρίου 1994
περί συστάσεως συμβουλευτικής επιτροπής για το συντονισμό της καταπολέμησης της απάτης
(94/140/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
Εκτιμώντας:
ότι η ορθή διαχείριση των οικονομικών της Κοινότητας συνεπάγεται την αποτελεσματική καταπολέμηση της απάτης που διαπράττεται εις βάρος του κοινοτικού προϋπολογισμού·
ότι την ευθύνη για τα συγκεκριμένα μέτρα καταπολέμησης της απάτης φέρουν, καταρχήν, τα κράτη μέλη και ότι απαιτείται στενή συνεργασία μεταξύ αυτών και της Επιτροπής·
ότι στο άρθρο 209Α της συνθήκης ορίζεται ότι τα κράτη μέλη λαμβάνουν τα ίδια μέτρα καταπολέμησης της απάτης κατά των οικονομικών συμφερόντων της Κοινότητας, με εκείνα που λαμβάνουν για την καταπολέμηση της απάτης κατά των ιδίων οικονομικών συμφερόντων· ότι, για το σκοπό αυτό, τα κράτη μέλη οφείλουν, με τη βοήθεια της Επιτροπής, να συντονίζουν τη δράση τους σχετικά με την προστασία των οικονομικών συμφερόντων της Κοινότητας και να καταπολεμούν την απάτη·
ότι η Επιτροπή ασκεί επίσης σημαντικές αρμοδιότητες που πηγάζουν από το γενικό ρόλο τον οποίο διαδραματίζει προς διασφάλιση της χρήσης εκτέλεσης του κοινοτικού προϋπολογισμού και της εφαρμογής των διατάξεων της συνθήκης·
ότι είναι, ως εκ τούτου, επιθυμητό η Επιτροπή να τύχει της συμβουλευτικής συνδρομής επιτροπής αποτελούμενης από αντιπροσώπους των κρατών μελών όσον αφορά κάθε θέμα πρόληψης, συνεργασίας μεταξύ των κρατών μελών και μεταξύ των κρατών μελών και της Επιτροπής και καταστολής της απάτης, καθώς και σχετικά με κάθε άλλο θέμα που αφορά τη νομική προστασία των οικονομικών συμφερόντων της Κοινότητας·
ότι οι υπάρχουσες επιτροπές ασχολούνται μόνο με συγκεκριμένους τομείς και ότι οι επιτροπές αυτές δεν πρόκειται να αντικατασταθούν· ότι, ωστόσο, είναι χρήσιμο να υπάρχει συνολική θεώρηση της προβληματικής της απάτης εις βάρος του κοινοτικού προϋπολογισμού, και ότι, κατά συνέπεια, απαιτείται να συσταθεί επιτροπή με οριζόντια αρμοδιότητα·
ότι, λόγω του οριζόντιου χαρακτήρα της επιτροπής και της ανάγκης των κρατών μελών να αντιπροσωπούνται στο κατάλληλο επίπεδο το οποίο αντιστοιχεί στη διοικητική τους διάρθρωση, προβλέπεται ότι η επιτροπή περιλαμβάνει δύο αντιπροσώπους ανά κράτος μέλος,
ΑΠΟΦΑΣΙΖΕΙ:
Άρθρο 1
Συνιστάται στο πλαίσιο της Επιτροπής συμβουλευτική επιτροπή για το συντονισμό της καταπολέμησης της απάτης, που καλείται εφεξής «επιτροπή».
Άρθρο 2
1.   Η Επιτροπή συμβουλεύεται την επιτροπή σχετικά με κάθε θέμα που αφορά την πρόληψη και την καταστολή των περιπτώσεων απάτης και παρατυπιών, καθώς και σχετικά με κάθε θέμα συνεργασίας των κρατών μελών μεταξύ τους και με την Επιτροπή, στις περιπτώσεις που υπερβαίνει την αρμοδιότητα των τομεακών επιτροπών, προκειμένου να οργανώνεται αποτελεσματικότερα η δράση προς καταπολέμηση της απάτης.
Η Επιτροπή συμβουλεύεται την επιτροπή σχετικά με κάθε θέμα που αφορά τη νομική προστασία των οικονομικών συμφερόντων της Κοινότητας.
2.   Κάθε μέλος της επιτροπής μπορεί να ζητήσει από την Επιτροπή να συμβουλευθεί την επιτροπή σχετικά με κάθε θέμα που εντάσσεται στο πλαίσιο των αρμοδιοτήτων της επιτροπής.
Άρθρο 3
1.   Η επιτροπή περιλαμβάνει δύο αντιπροσώπους από κάθε κράτος μέλος, οι οποίοι είναι δυνατόν να επικουρούνται από δύο μέλη του προσωπικού των ενδιαφερόμενων υπηρεσιών.
2.   Η επιτροπή προεδρεύεται από τον αντιπρόσωπο της Επιτροπής.
3.   Είναι δυνατόν να συσταθούν ομάδες εργασίας προς διευκόλυνση των εργασιών της επιτροπής.
Άρθρο 4
1.   Η Επιτροπή αναλαμβάνει τα χρέη γραμματείας της επιτροπής.
2.   Ο πρόεδρος μπορεί να προσκαλέσει να συμμετάσχει στις εργασίες της επιτροπής, ως εμπειρογνώμων, κάθε πρόσωπο το οποίο έχει ιδιαίτερη αρμοδιότητα σχετικά με θέμα που εγγράφεται στην ημερήσια διάταξη. Οι εμπειρογνώμονες λαμβάνουν μέρος μόνον στις συζητήσεις που αφορούν το θέμα για το οποίο έχουν κληθεί.
3.   Οι αντιπρόσωποι των ενδιαφερόμενων υπηρεσιών της Επιτροπής συμμετέχουν στις συνεδριάσεις της επιτροπής.
4.   Η επιτροπή συνέρχεται κατόπιν προσκλήσεως από την Επιτροπή.
Άρθρο 5
1.   Οι συζητήσεις της επιτροπής αφορούν τις αιτήσεις γνωμοδοτήσεως που υποβάλλονται από την Επιτροπή. Δεν συνοδεύονται από ψηφοφορία.
2.   Η Επιτροπή μπορεί, όταν ζητά τη γνώμη της επιτροπής, να ορίσει προθεσμία για τη διατύπωση της σχετικής γνωμοδότησης.
3.   Οι γνώμες που εκφέρονται από τους αντιπροσώπους των κρατών μελών εγγράφονται στα πρακτικά.
Άρθρο 6
Με την επιφύλαξη των διατάξεων του άρθρου 214 της συνθήκης, εφόσον η Επιτροπή πληροφορεί την επιτροπή ότι η αιτούμενη γνωμοδότηση ή το τιθέμενο θέμα αφορά ζήτημα εμπιστευτικού χαρακτήρα, οι συμμετέχοντες στις συνεδριάσεις της επιτροπής οφείλουν να μην διαδίδουν τις πληροφορίες των οποίων έχουν λάβει γνώση κατά τις εργασίες της επιτροπής ή των ομάδων εργασίας.
Άρθρο 7
Η παρούσα απόφαση εφαρμόζεται από την 1η Μαρτίου 1994.
Βρυξέλλες, 23 Φεβρουαρίου 1994.
Για την Επιτροπή
Peter SCHMIDHUBER
Μέλος της Επιτροπής

Summary:
Η επιτροπή της ΕΕ για τον συντονισμό της καταπολέμησης της απάτης
Η επιτροπή της ΕΕ για τον συντονισμό της καταπολέμησης της απάτης
ΣΥΝΟΨΗ ΤΟΥ ΑΚΟΛΟΥΘΟΥ ΕΓΓΡΑΦΟΥ:
Απόφαση 94/140/ΕΚ για τη σύσταση συμβουλευτικής επιτροπής για τον συντονισμό της καταπολέμησης της απάτης στην ΕΕ
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΑΠΟΦΑΣΗΣ;
              
Ιδρύει την επιτροπή για τον συντονισμό της καταπολέμησης της απάτης (Cocolaf), που σκοπό έχει να αναπτύξει σχέσεις συνεργασίας μεταξύ των χωρών της Ευρωπαϊκής Ένωσης (ΕΕ) και της Ευρωπαϊκής Επιτροπής για την καταπολέμηση και τη διασφάλιση της καταστολής της απάτης*.
ΒΑΣΙΚΑ ΣΗΜΕΙΑ
Ένας εκπρόσωπος της Επιτροπής διορίζεται πρόεδρος της Cocolaf, που αποτελείται από 2 εκπροσώπους από κάθε χώρα της ΕΕ, οι οποίοι μπορούν να επικουρούνται από 2 εκπροσώπους των αρμόδιων εθνικών αρχών.
Για να οργανωθεί πιο αποτελεσματικά η στενή και τακτική συνεργασία μεταξύ των αρμόδιων αρχών για την καταπολέμηση της απάτης των χωρών της ΕΕ, σύμφωνα με το άρθρο 325 της Συνθήκης για τη λειτουργία της Ευρωπαϊκής Ένωσης, η Επιτροπή μπορεί να συμβουλεύεται την Cocolaf όσον αφορά ζητήματα που σχετίζονται με:
την πρόληψη και την καταστολή της απάτης και όλων των υπόλοιπων παράνομων δραστηριοτήτων που μπορεί να επηρεάσουν αρνητικά τα οικονομικά συμφέροντα της ΕΕ·
τη συνεργασία μεταξύ των χωρών της ΕΕ ή μεταξύ των χωρών της ΕΕ και της Επιτροπής για την προστασία των οικονομικών συμφερόντων της ΕΕ.
Η Cocolaf στηρίζει το έργο της Ευρωπαϊκής Υπηρεσίας Καταπολέμησης της Απάτης (OLAF), η οποία ερευνά υποθέσεις διαφθοράς και παραπτώματα στα θεσμικά όργανα της ΕΕ, καθώς επίσης και απάτες εις βάρος του προϋπολογισμού της ΕΕ. Η Cocolaf συμπληρώνει επίσης το πρόγραμμα «Hercule III», το οποίο χρηματοδοτεί έργα που, μεταξύ άλλων, ενισχύουν τη συνεργασία για την καταπολέμηση της απάτης μεταξύ των χωρών της ΕΕ, της Επιτροπής και της OLAF.
Η Cocolaf, σε συμφωνία με την Επιτροπή, μπορεί να προχωρήσει στη σύσταση ομάδων εργασίας που θα ασχολούνται με συγκεκριμένα ζητήματα. Στο πλαίσιο αυτό, δημιουργήθηκαν οι ακόλουθες 4 υπο-ομάδες:
Ομάδα καταπολέμησης της απάτης: ενισχύει τη συνεργασία μεταξύ των αρμόδιων εθνικών αρχών των χωρών της ΕΕ και της Επιτροπής με την ανταλλαγή εμπειριών και ορθών πρακτικών στον τομέα της καταπολέμησης της απάτης (π.χ.
εμπειρίες σχετικά με τις αξιολογήσεις κινδύνου απάτης,
ανταλλαγή πληροφοριών σχετικά με δόλιες πρακτικές που έχουν εντοπιστεί,
εμπειρίες σχετικά με την ανάπτυξη και την εφαρμογή εθνικών ή τομεακών στρατηγικών ή πολιτικών ή μέτρων για την καταπολέμηση της απάτης κ.λπ.).
Ομάδα αναφοράς και ανάλυσης δόλιων και άλλου είδους παρατυπιών: εστιάζεται στην παρουσίαση και τη μελέτη στατιστικών αναλύσεων όσον αφορά καταγεγραμμένες υποθέσεις και ερευνά άλλα ζητήματα που είναι σχετικά με την προετοιμασία της έκθεσης του άρθρου 325.
Ομάδα AFCOS (υπηρεσία για τον συντονισμό της καταπολέμησης της απάτης): ανταλλάσσει εμπειρίες και ορθές πρακτικές όσον αφορά τη συνεργασία μεταξύ της OLAF και των εθνικών αρχών στο πλαίσιο ερευνών, σύμφωνα με τον κανονισμό που διέπει τις έρευνες της OLAF [κανονισμός (ΕΕ, Ευρατόμ) αριθ. 883/2013].
Δίκτυο ομάδας επικοινωνίας για την καταπολέμηση της απάτης της OLAF (OAFCN): αποτελείται από εκπροσώπους τύπου και υπευθύνους δημοσίων σχέσεων των αρμόδιων εθνικών αρχών και της OLAF για την ανταλλαγή στρατηγικών επικοινωνίας στα μέσα ενημέρωσης και την προώθηση της ενημέρωσης όσον αφορά την πρόληψη και την αποτροπή της απάτης.
Η Επιτροπή οργανώνει συνεδριάσεις και προσφέρει υπηρεσίες γραμματειακής υποστήριξης στην Cocolaf.
ΠΛΑΙΣΙΟ
              
Το άρθρο 325 της Συνθήκης για τη λειτουργία της Ευρωπαϊκής Ένωσης προβλέπει ότι οι χώρες της ΕΕ πρέπει να καταπολεμούν την απάτη σε επίπεδο ΕΕ όπως ακριβώς θα καταπολεμούσαν κάθε απάτη που επηρεάζει τα οικονομικά τους συμφέροντα. Παράλληλα, η Επιτροπή είναι υπεύθυνη για την ορθή εκτέλεση του προϋπολογισμού της ΕΕ. Για αυτούς τους λόγους, αποφασίστηκε η σύσταση μιας επιτροπής που θα εξετάζει περιπτώσεις απάτης εις βάρος του προϋπολογισμού της ΕΕ σε κάθε τομέα.
* ΒΑΣΙΚΟΣ ΟΡΟΣ
              
Απάτη: παράνομη παραποίηση στοιχείων με σκοπό την απόκτηση οικονομικού ή εγκληματικού κέρδους.
ΚΥΡΙΑ ΠΡΑΞΗ
            
Απόφαση 94/140/ΕΚ της Επιτροπής, της 23ης Φεβρουαρίου 1994, για τη σύσταση συμβουλευτικής επιτροπής για το συντονισμό της καταπολέμησης της απάτης (ΕΕ L 61 της 4.3.1994, σ. 27-28)
Διαδοχικές τροποποιήσεις της απόφασης 94/140/ΕΚ έχουν ενσωματωθεί στο πρωτότυπο κείμενο. Αυτή η ενοποιημένη έκδοση έχει μόνο αξία τεκμηρίωσης.
τελευταία ενημέρωση 25.07.2016